 अ’ऊं सेच्चना जे ख’रै मेरे च गै किश कमी ऐ।  जां मेरे टिपड़े च मंगल ऐ ते जां फ्ही अऊं गै मन्हूस आं। ’ ‘पर बच्चू, अ’ऊं बरासूही ते कफ्पन किट्‌ठे कियां लैं।  तूं एह् केह् नमीं पूंद पुट्‌टन लगा ऐं। ’ ओह् मनैं दी भड़ास कढ़दे-क़ढदे रोई जा’रदी ही।  रमन नैं बी बड़ियां दलीलां देइयै माऊ ई समझाने दा जत्न कीता हा।  खीर, अपनी थाह्‌र मा बी सोच्चन लगी जे रमन नै ते अड़ी ब’न्नी गै लेदी ऐ ते अपने मनैं दी इस करियै गै रौह्‌नां ऐ।  होना बी ऊ’ऐ जो प्रालब्धी च होग।  एह् गल्लां माह्‌नुऐ दे बस्सै च ते हुंदियां नेईं।  रमन गी बी सारी उमर चेत्ता रौह्‌ना जे कुन्न न्हाड़े चाऽ पूरे कीते हे ते कुन्न न्हाड़े मनै दी कदर निही पाई।  जे एह् मूंह्-जोर होइयै ब्याह्‌ करी गै आया तां अ’ऊं जागतै हत्था बी गेई।  भला इस्सै च ऐ जे न्हाड़ी खुशी च गै अपनी खुशी बी बुज्झी जा ते फ्ही समें दा केह् पता।  दीपी दे मरने परैन्न खरै रमन दा मन बी बदली जा ते साढ़े घरै च फ्ही खुशियां परतोई औन।  जे लोहे दे मुट्‌टे-मुट्‌टे तवें चा माता दी जोत जगी सकदी ऐ।  जे घोड़े दी मुंडी परतियै जुड़ी सकदी ऐ ते जे ब’ट्‌टे चा नारण प्रगट होई सकदे तां रमन दी खुशी की नीं परतोई सकदी।  परमेस्सरै दे घरै दा कुसी पता ऐ।  ‘अच्छा बच्चू, जियां तेरी मरजी।  में ते तेरी गै खुशी च जीना ऐ। ’ फ्ही सूंक सुटि्‌टयै बोल्ली, ‘कदूं करा’रना ऐं ब्याह् ? ’ रमन गी साह् फिरेआ।  उसी माऊ दा शीरबाद थ्होइया हा।  ‘तुस पंत ई मिलियै म्हूरत कढ़ाई लौ।  चौथ पैह्‌ला नराता ऐ।  आखदे न जे नरातें च बिन पुच्छेऐआ म्हूरत हुंदा ऐ।  बाकी तुस दिक्खी लौ। 